TIGDAS ANG TIGDAS AY MALUBHANG SAKIT Ang tigdas ay malubhang sakit na nagdudulot ng pamamantal at lagnat. Lubos na nakahahawa ang tigdas. Naipapasa ito kapag huminga, umubo o bumahin ang isang taong may tigdas. Ang sinumang hindi nabakunahan ay mas posibleng magkatigdas. Puwedeng mapanganib ang tigdas, lalo na para sa mga sanggol at maliliit na bata. Puwede itong magdulot ng pamamaga sa utak at impeksiyon sa baga. Sa mga bihirang sitwasyon, puwede itong makamatay. ANG PAGPAPABAKUNA ANG PINAKAMABUTING PARAAN UPANG PROTEKTAHAN ANG IYONG PAMILYA Ligtas at lubos na mabisa ang bakuna sa Measles, Mumps, Rubella (MMR, Tigdas, Beke, Tigdas Hangin) upang makaiwas sa tigdas. Nagpoprotekta rin ito laban sa beke at tigdas hangin. Inirerekomenda ng mga doktor na mapabakunahan sa Measles, Mumps, Rubella (MMR, Tigdas, Beke, Tigdas Hangin) ang lahat ng bata. Mas ligtas ang magpabakuna sa Measles, Mumps, Rubella (MMR, Tigdas, Beke, Tigdas Hangin) kaysa sa magkatigdas. Ang karamihan ng bata ay hindi nagkakaroon ng anumang side effect mula sa bakuna. Ang mga nangyayaring side effect ay karaniwang banayad lang at hindi nagtatagal, gaya ng lagnat, banayad na pamamantal, at pamamaga. Images: cdc.gov HINDI NAGDUDULOT NG AUTISM ANG BAKUNA SA MEASLES, MUMPS, RUBELLA (MMR, TIGDAS, BEKE, TIGDAS HANGIN) Walang nakitang ugnayan sa pagitan ng autism at bakuna sa Measles, Mumps, Rubella (MMR, Tigdas, Beke, Tigdas Hangin) sa kahit anong pag-aaral. Maingat itong pinag-aralan ng maraming doktor at siyentista mula sa iba't ibang panig ng mundo. Pinag-aaralan ng mga siyentista kung ano ang nagpapataas sa posibilidad na magkaroon ng autism ang isang bata. Sang-ayon ang karamihan ng siyentista na posibleng resulta ang autism ng kombinasyon ng genes ng pamilya at mga kaganapan bago at pagkatapos manganak. Puwedeng kasama rito ang edad ng mga magulang sa panahon ng panganganak, karamdaman ng ina habang nagbubuntis, o mga dinanas na hirap sa panganganak. Pinag-aaralan din nila ang mga ugnayan sa pagitan ng autism at tirahan ng isang tao. Kausapin ang iyong doktor kung may tanong tungkol sa tigdas o bakuna sa Measles, Mumps, Rubella (MMR, Tigdas, Beke, Tigdas Hangin). Para sa iba pang impormasyon:
ANO ANG DAPAT GAWIN KUNG SA TINGIN MO AY MAY TIGDAS KA Mga sintomas ng tigdas at kung paano ito naipapasa Kadalasang nagsisimula ang tigdas sa mataas na lagnat, ubo, sipon, at sa namumula at nagluluhang mata. Pagkaraan ng 3-5 araw, karaniwang nagsisimula ang pamamantal sa mukha at kumakalat sa iba pang bahagi ng katawan. Puwede mong maipasa ang tidgas sa iba nang kasing aga ng apat na araw bago magsimulang mamantal at hanggang apat na araw pagkatapos unang lumabas ng mga pantal. Puwede kang magkatigdas kung mapupunta ka sa kuwartong pinanggalingan ng isang taong may tigdas. Nananatili sa hangin ang virus ng tigdas nang hanggang dalawang oras pagkaalis ng taong iyon sa kuwarto. Agad na tumawag sa iyong doktor o klinika kung may makita kang sintomas Sasabihan ka ng iyong doktor o klinika kung kailangan mong bumisita upang magpatingin. Lubos na nakahahawa ang tigdas at hindi mo ito gustong maipasa sa isang tao sa kuwartong hintayan. Mahalagang maipaalam sa iyong doktor o klinika na may mga sintomas ka ng tigdas bago ka pumunta. Magbibilin sila sa iyo kung ano ang dapat gawin upang hindi mo maipasa ang tigdas. Manatili sa bahay kung may tigdas ka Mahalagang hindi maipasa ang tigdas sa iba. Manatili sa bahay kung may tigdas ka. Huwag pumunta sa paaralan, trabaho, tindahan, o sa bahay ng ibang tao. Huwag tumanggap ng bisita sa iyong bahay kung nilalagnat o namamantal ka o ang iyong anak. Para sa iba pang impormasyon: